钦定古今图书集成/明伦汇编/官常典/第163卷 > 庸
## 钦定古今图书集成/明伦汇编/官常典/第163卷 > 庸

武王伐纣，庸国从师。

按《书经牧誓》：王曰：“嗟我友邦冢君、御事、司徒、司马、司
空、亚旅、师氏，千夫长、百夫长，及庸、蜀、羌、髳、微、卢、彭、濮，
人称尔于，比尔戈，立尔矛，予其誓。”

夷王七年，楚子伐庸，至于鄂。

按《史记楚世家》：“周夷王之时，王室微，诸侯或不朝，相
伐熊渠，甚得江汉间民和，乃兴兵伐庸、杨粤，至于鄂。”

〈注〉杜预曰：“庸，今上庸县。”《正义》曰：《括地志》：“房州竹山县，本汉上庸县，古之庸国。昔周武王伐纣，庸蛮在焉。”

按《竹书纪年》：“夷王七年，楚子熊渠伐庸，至于鄂。”
匡王二年“秋八月，楚人、秦人、巴人灭庸。”

按《春秋》文公十六年。按《左传》十六年：秋八月，楚大
饥，戎伐其西南，至于阜山，师于大林。又伐其东南，至
于阳丘，以侵訾枝。庸人帅群蛮以叛楚，麇人率百濮
聚于选，将伐楚，于是申息之北门不启，楚人谋徙于
阪高。𫇭贾曰：“不可。我能往，寇亦能往，不如伐庸。夫麇
与百濮，谓我饥不能师，故伐我也。若我出师，必惧而
归，百濮离居，将各走其邑，谁暇谋人？”乃出师。旬有五
日，百濮乃罢。自庐以往，振廪同食，次于句澨。使庐戢
𥟖侵庸，及庸方城，庸人逐之，囚子扬窗。三宿而逸，曰：
“庸师众，群蛮聚焉。不如复大师，且起王卒，合而后进。”
师叔曰：“不可。姑又与之遇以骄之。彼骄我怒，而后可
克。先君蚡冒，所以服陉隰也。”又与之遇，七遇皆北，唯
裨、鯈、鱼人实逐之。庸人曰：“楚不足与战矣。”遂不设备。
楚子乘驿会师于临品，分为二队。子越自石溪，子贝
自仞以伐庸。秦人、巴人从楚师，群蛮从楚子盟，遂灭
庸。